Φοντάνα ντελ'Άκουα Πάολα

Η Κρήνη της Άκουα Πάολα, ιταλ.: Fontana dell' Acqua Paola, γνωστή και ως η Μεγάλη Κρήνη (Il Fontanone) ή Πρόσοψη του Υδραγωγείου του Παύλου (Mostra dell'Acqua Paola), είναι μία μνημειώδης κρήνη που βρίσκεται στον Ιανίκουλο λόφο, κοντά στην εκκλησία του Σαν Πιέτρο ιν Μοντόριο, στη Ρώμη της Ιταλίας. Κτίστηκε το 1612 για να σηματοδοτήσει το τέλος του υδραγωγείου του Τραϊανού (μετέπειτα Άκουα Πάολα), το οποίο ανακαινίστηκε από τον πάπα Παύλο Ε΄, και πήρε το όνομά του από αυτόν. Ήταν η πρώτη μεγάλη κρήνη στη δεξιά όχθη του ποταμού Τίβερη. Ιστορία Η Κρήνη της Άκουα Πάολα εμπνεύστηκε από τη δημοτικότητα της Κρήνης της Άκουα Φελίτσε, η οποία κατασκευάστηκε το 1585-1588 από τον πάπα Σίξτο Ε΄. Ο πάπας Παύλος Ε΄ Μποργκέζε αποφάσισε να ανοικοδομήσει και να επεκτείνει το ερειπωμένο Acqua Traiana, το υδραγωγείο που είχε κατασκευάσει ο Αυτοκράτορας Τραϊανός, προκειμένου να δημιουργήσει μία πηγή καθαρού πόσιμου νερού για τους κατοίκους του λόφου Ιανίκουλου, οι οποίοι αναγκάζονταν να παίρνουν το νερό τους από υφάλμυρες πηγές, ή από τον μολυσμένο Τίβερη. Συγκέντρωσε κεφάλαια για το έργο του, εν μέρει επιβάλλοντας φόρο στο κρασί, κάτι που προκάλεσε παράπονα σε ορισμένους κατοίκους. Η χρηματοδότηση από αυτόν τον φόρο και άλλες πηγές, τού επέτρεψε να αγοράσει τα δικαιώματα για το νερό μίας πηγής κοντά στη λίμνη Μπρατσιάνο, όχι μακριά από τη Ρώμη, ως πηγή για την κρήνη. Η κρήνη σχεδιάστηκε από τον Τζιοβάννι Φοντάνα, του οποίου ο αδελφός είχε εργαστεί στη Φοντάνα ντελ' Άκουα Φελίτσε, και τον Φλαμίνιο Πόντσιο. Χρησιμοποίησαν λευκό μάρμαρο από τα κοντινά ερείπια τού Ρωμαϊκού Ναού της Μinerva στην Αγορά του Νέρβα, και κατασκεύασαν μία τεράστια πρόσοψη με πέντε καμάρες, για την άφιξη του νερού. Στην κορυφή τής κρήνης βρίσκονται η παπική τιάρα και τα κλειδιά, επάνω από το οικόσημο της οικογένειας Μποργκέζε (έναν αετό επάνω από έναν δράκο), που υποστηρίζεται από αγγέλους. Η επιγραφή επαινεί τον πάπα Παύλο Ε΄ με ποιητικούς όρους, για την προσφορά νερού στους κατοίκους της περιοχής. Σε αντίθεση με τη Φοντάνα ντελ' Άκουα Φελίτσε, η οποία είχε ένα άγαλμα και δύο ανάγλυφα με βιβλικά θέματα, το θέμα της Φοντάνα ντελ' Άκουα Πάολα ήταν το νερό. Πέντε άφθονα ρυάκια χύνονταν μέσα από τις καμάρες σε πέντε μαρμάρινες λεκάνες. Το 1690 ο Κάρλο Φοντάνα σχεδίασε μία επιπλέον ημικυκλική δεξαμενή, για το νερό που ξεχείλιζε από τις μαρμάρινες λεκάνες. Τοποθετήθηκαν μαρμάρινοι στύλοι για να εμποδίζουν τους αμαξάδες να ποτίζουν τα ζώα τους στο σιντριβάνι, αλλά η δεξαμενή ήταν δελεαστική για πολλούς κατοίκους της περιοχής, οι οποίοι έκαναν μπάνιο στο νερό. Το 1707 εκδόθηκε διάταγμα, που απαγόρευε στους κατοίκους να κάνουν μπάνιο στη δεξαμενή. Η μορφή της κρήνης χρησίμευσε ως έμπνευση για τη μεταγενέστερη Φοντάνα ντι Τρέβι. Το 2019, μία καμπάνια που χρηματοδοτήθηκε από τον οίκο Fendi κάλυψε το κόστος μερικής ανακαίνισης της κρήνης. Ο ηθοποιός Κάρλο Βερντόνε θυμήθηκε το γεγονός ότι, μεγαλώνοντας στη Ρώμη, η έκφραση «είσαι τόσο καλός όσο το νερό της Άκουα Πάολα» («vali como l'acqua Paola») θεωρούνταν προσβολή, καθώς το νερό που προερχόταν από τη λίμνη Μπρατσιάνο θεωρούνταν κακής ποιότητας τότε. Αφιέρωση Η λατινική αφιερωματική επιγραφή στην κορυφή της κρήνης αναφέρει: PAVLVS QVINTVS PONTIFEX MAXIMVS / AQVAM IN AGRO BRACCIANENSI SALVBERRIMIS E FONTIBVS COLLECTAM / VETERIBVS AQVAE ALSIETINAE DVCTIBVS RESTITVTIS NOVISQVE ADDITIS / XXXV AB MILLIARIO DVXIT / ANNO DOMINI MDCXII PONTIFICATVS SVI SEPTIMO Η μετάφραση γραμμή προς γραμμή: Παύλος Ε΄ Μέγιστος Ποντίφιξ [έφερε] / νερό από την περιοχή του Μπρατσιάνο, συλλεγμένα από τις πιο υγιείς πηγές / με την αποκατάσταση παλαιών καναλιών του υδραγωγείου Alsietina* και προσθέτοντας καινούργιες / από 35 μίλια μακριά / έτος Κυρίου 1612, αρχιερατείας του 7ο. Σημείωση: η αφιέρωση προσδιορίζει λανθασμένα το αναστηλωμένο υδραγωγείο ως το υδραγωγείο Alsietina, που κτίστηκε από τον Αυτοκράτορα Οκταβιανό Αύγουστο το 2 π.Χ. για να τροφοδοτήσει μία "Ναυμαχία", μία μεγάλη τεχνητή λίμνη που χρησιμοποιείται για τη διοργάνωση ψεύτικων ναυμαχιών για ψυχαγωγία. Ωστόσο, η ποιότητα του νερού από την Alsietina ήταν κακή, και ο πάπας Παύλος Ε΄ αντ' αυτού ανακαίνισε το υδραγωγείο Traiana, που κτίστηκε από τον Αυτοκράτορα Τραϊανό γύρω στο 109 μ.Χ. Στη μουσική Ο Αμερικανός συνθέτης Τσαρλς Τ. Γκρίφς έγραψε ένα έργο για πιάνο με τίτλο «Οι κρήνες της Άκουα Πάολα» ως μέρος των Ρωμαϊκών Σκίτσων του, Έργο 7 (συντέθηκε 1915–16). Ο Γκρίφς δεν επισκέφθηκε ποτέ τη Ρώμη ή την Ιταλία. Αντίθετα, τα έργα της συλλογής του ήταν εμπνευσμένα από μία συλλογή ποιημάτων του Γουίλιαμ Σαρπ με τίτλο «Sospiri di Roma» (1891). Στον κινηματογράφο Η Μεγάλη Ομορφιά του Πάολο Σορεντίνο ξεκινά με μία σκηνή, που διαδραματίζεται μπροστά στην κρήνη. Δείτε επίσης Λίστα με σιντριβάνια στη Ρώμη Αναφορές Πηγές D'Onofrio, Cesare, Le Fontane di Roma, con documenti e disegni inediti, 2η έκδοση, Ρώμη, 1962 Σανφιλίππο, Μάριο, Κρήνες της Ρώμης, Μιλάνο, 1996. Marilyn Symmes, (επιμ.), Σιντριβάνια, πιτσιλιές και θέαμα - Νερό και σχεδιασμός από την Αναγέννηση έως σήμερα . Τάμεσης και Χάντσον, σε συνεργασία με το Εθνικό Μουσείο Σχεδιασμού Cooper-Hewitt και το Ίδρυμα Smithsonian. 1998. Εξωτερικοί σύνδεσμοι Lucentini, M. (31 Δεκεμβρίου 2012). The Rome Guide: Step by Step through History's Greatest City. ISBN 9781623710088.